Sqiptarhuset

Omtrent samtidig med at Stalzar grunnla det såkalte Fogdrialhuset, og dermed starten på de fem magikerhusene, dukket motstykket mer eller mindre tilfeldig opp i Sqiptar. Shamgar, en mann ansatt i en lokal hær, valgte å arbeide utelukkende med destruktiv magi til bruk i krig. Han døde tidlig, men hans nedtegnelser og ideer førte til dannelsen av Sqiptarhuset. Med tida ble dette et senter for opplæring av krigsmagikere, og alle hærer med respekt for seg selv hadde med seg en eller flere sqiptarmagikere når de møtte fienden.

Sqiptarhuset ble avviklet samtidig med de andre husene, men hadde allerede da vært omstridt i lang tid. Flere dramatiske hendelser hadde gitt huset dårlig rykte, og mange hærledere kviet seg for å ta inn krigsmagikere, av frykt for massedesertering av fotsoldater. En massakre på en bar i Bregin utført av sqiptarmagikeren Morandus var den mest kjente, men også andre hendelser gjorde sitt til å svekke husets renommé.

Da Fogdrial gikk under, ble også teleportasjonsmagien lagt død. Det isolerte Sqiptar i enda større grad enn tidligere, og byen forsvant i praksis ut av handelsnettverket mellom de selvstendige bystatene i sørøst. Sqiptarhusets avvikling er det ingen tvil om, men det er uklart hvor brått dette skjedde, og hvorvidt etterlevninger etter huset fremdeles eksisterer. Rykter forteller om krigsmagikere i nærmenneskenes tjeneste i krigen kongeriket fører i nordområdene, men det er uklart om dette har noe med det døde Sqiptarhuset å gjøre.